ኖርዌይ በሳልቫኪርና በሬክ ማቻር መካከል የፊታችን አርብ በአዲስ አበባ የሚካሄደውን የሰላም ድርድር ትደግፋለች
ኖርዌይ በደቡብ ሱዳን ተቀናቃኝ ሃይሎች መካከል በቅርቡ በአዲስ አበባ ለሚካሄደው ድርድር የበኩሏን ድጋፍ ለማድረግ ዝግጁ መሆኗን  የአገሪቱ የውጭ ጉዳይ ሚኒስትር አስታወቁ።ሚኒስትሩ በርጌ ብሬንዴ ከኢትዮጵያው አቻቸው ዶክተር ቴድሮስ አድሐኖም ጋር በደቡብ ሱዳን ወቅታዊ ጉዳይ ላይ አዲስ አበባ ውስጥ ከመከሩ በኋላ የደቡብ ሱዳን ተቀናቃኝ ወገኖች በመካከላቸው እርቀ ሰላም ለማውረድና በአገሪቱ ዘላቂ ሰላም ለማምጣት ለጀመሩት ጥረት አገራቸው ድጋፍ እንደምታደርግ ተናግረዋል።ሁለቱ ተቀናቃኝ ወገኖች ከዚህ ቀደም የፈረሙትን የተኩስ አቁምና ሌሎች ስምምነቶችን ለማክበርና ልዩነታቸውን በፖለቲካዊ ድርድር ብቻ ለመፍታት ከነገ በስቲያ በአዲስ አበባ ተገናኝተው ለመወያየት ላሳዩት ፈቃደኝነትም አድናቆታቸውን ገልጸዋል።ኖርዌይ ከመንግስታቱ ድርጅት ጋር በመተባበር ለደቡብ ሱዳን መልሶ ማቋቋሚያና በግጭቱ ምክንያት የተጎዱ ዜጎችን ለመደገፍ አለም አቀፍ የገንዘብ  ማሰባሰቢያ ኮንፈረስ እንደምታዘጋጅም የውጭ ጉዳይ ሚኒስትሩ ገልጸዋል።በኮንፈረንሱ ላይ ከ49 በላይ ለጋሽ አገራትና ድርጅቶች ይገኛሉ ተብሎ ይጠበቃል።የውጭ ጉዳይ ሚኒስትር ዶክቴር ቴድሮስ አድሐኖም በበኩላቸው ኢትዮጵያ በደቡብ ሱዳን ያለው ቀውስ እንዲያበቃና የቀጠናው ሰላም እንዲጠበቅ ከአለም አቀፉ ማህበረሰብ ጋር በመተባበር ከፍተኛ ጥረት እያደረገች መሆኑን አብራርተዋል።የደቡብ ሱዳኑ ፕሬዝዳንት ሳልቫ ኪርና የተቀናቀኙ ቡድን መሪ ዶክተር ሬክ ማቻር በአዲስ አበባ ከሚያደርጉት የሰላም ድርድር ጎን ለጎን በምስራቅ አፍሪካ የልማት በይነ መንግስታት/ኢጋድ/አማካኝነት በአገሪቱ 2,500 ሰላም አስከባሪ ሃይል ለማስፈር እንቅስቃሴ መጀመሩን ተናግረዋል። (ኢዜአ)